b'\n_START_ARTICLE_\nAudini\xc5\xb3 apdaila\n_START_PARAGRAPH_\nAudini\xc5\xb3 apdaila arba audini\xc5\xb3 taurinimas\xc2\xa0\xe2\x80\x93 technologiniai procesai, kuriais gerinama audini\xc5\xb3 i\xc5\xa1vaizda bei j\xc5\xb3 savyb\xc4\x97s.\n_START_SECTION_\nTechnologijos\n_START_PARAGRAPH_\nAudini\xc5\xb3 apdaila b\xc5\xabna chemin\xc4\x97 (\xc5\xa1lapioji) ir mechanin\xc4\x97 (sausoji). Chemin\xc4\x97 apdaila\xc2\xa0\xe2\x80\x93 plovimas, balinimas, merserizavimas, karbonizavimas, v\xc4\x97limas, audini\xc5\xb3 da\xc5\xbeymas, audini\xc5\xb3 marginimas, apretavimas. Mechanin\xc4\x97 apdaila\xc2\xa0\xe2\x80\x93 \xc5\xa1iau\xc5\xa1imas, kirpimas, kalandravimas, lyginimas, garinimas (dekatavimas). Prie\xc5\xa1 chemin\xc4\x99 apdail\xc4\x85 audiniai da\xc5\xbeniausiai svilinami. Taip nuo audinio pavir\xc5\xa1iaus pa\xc5\xa1alinami p\xc5\xabkeliai ir si\xc5\xableliai.\n_START_SECTION_\nPlovimas\n_START_PARAGRAPH_\nPlovimu pa\xc5\xa1alinamos priemai\xc5\xa1os (druskos, riebalai, va\xc5\xa1kas, verpimo emulsijos, glitas, purvas, tepalo d\xc4\x97m\xc4\x97s). Plaunama plovikli\xc5\xb3 ir \xc5\xa1arm\xc5\xb3 tirpalais, re\xc4\x8diau organiniais tirpikliais. I\xc5\xa1tirpusios priemai\xc5\xa1os arba susidariusios emulsijos pa\xc5\xa1alinamos skalaujant kar\xc5\xa1tu, po to \xc5\xa1altu vandeniu. Medvilniniai, lininiai, \xc5\xa1ilkiniai audiniai plaunami (virinami) 95\xe2\x80\x93130\xc2\xb0C temperat\xc5\xabroje. Augalin\xc4\x97s kilm\xc4\x97s priemai\xc5\xa1os i\xc5\xa1 grynavilni\xc5\xb3 audini\xc5\xb3 \xc5\xa1alinamos karbonizavimu. Audiniai \xc4\xafmirkomi 18\xe2\x80\x9320\xc2\xa0\xc2\xb0C temperat\xc5\xabros 5\xc2\xa0% koncentracijos sieros r\xc5\xabg\xc5\xa1ties tirpale, nuspaud\xc5\xbeiami, d\xc5\xbeiovinami, po to kaitinami 110\xe2\x80\x93115\xc2\xa0\xc2\xb0C temperat\xc5\xabroje. Suangl\xc4\x97jusios priemai\xc5\xa1os i\xc5\xa1purtomos, audinys neutralizuojamas \xc5\xa1armo tirpalu ir plaunamas.\n_START_SECTION_\nV\xc4\x97limas\n_START_PARAGRAPH_\nVilnoniai ir pusvilnoniai audiniai mink\xc5\xa1tinami ir sutankinami v\xc4\x97limu. Audiniai \xc4\xafmirkomi silpname \xc5\xa1armo tirpale ir kur\xc4\xaf laik\xc4\x85 maigomi v\xc4\x97limo ma\xc5\xa1inoje. Merserizuoti medvilniniai ir lininiai audiniai \xc4\xafgauna \xc5\xa1ilkin\xc4\xaf blizges\xc4\xaf, lengviau da\xc5\xbeomi, geriau sugeria dr\xc4\x97gm\xc4\x99, be to, tampa stipresni. Audiniai da\xc5\xbeniausiai \xc4\xaftempiami ir apie minut\xc4\x99 apdorojami 25\xe2\x80\x9330\xc2\xa0% koncentracijos natrio \xc5\xa1armo tirpalu kambario temperat\xc5\xabroje, nuspaud\xc5\xbeiami ir skalaujami kar\xc5\xa1tu, po to \xc5\xa1altu vandeniu ir neutralizuojami nelabai koncentruotu sieros r\xc5\xabg\xc5\xa1ties tirpalu. Audiniai d\xc5\xbeiovinami garu \xc5\xa1ildomais cilindrais arba kar\xc5\xa1tu (80\xe2\x80\x93120\xc2\xa0\xc2\xb0C) oru d\xc5\xbeiovinimo ir tempimo ma\xc5\xa1inose. Jose galima reguliuoti ir audinio plot\xc4\xaf.\n_START_SECTION_\nTerminis procesas\n_START_PARAGRAPH_\nTerminiu fiksavimu gerinamos daugelio dirbtinio pluo\xc5\xa1to audini\xc5\xb3 savyb\xc4\x97s. Jie ma\xc5\xbeiau traukiasi skalbiami, ne tokie glam\xc5\xbe\xc5\xabs, lengviau lyginami. Audiniai kaitinami 180\xe2\x80\x93200\xc2\xa0\xc2\xb0C oru arba 110\xe2\x80\x93130\xc2\xa0\xc2\xb0C garais ir vandeniu.\n_START_SECTION_\nKitos proced\xc5\xabros\n_START_PARAGRAPH_\n\xc5\xa0iau\xc5\xa1imu audinio pavir\xc5\xa1iuje sudaromas pluo\xc5\xa1to p\xc5\xabkeli\xc5\xb3 sluoksnis. \xc5\xa0iau\xc5\xa1iami vilnoniai ir pusvilnoniai paltiniai audiniai, medvilniniai (flanel\xc4\x97) audiniai ir trikota\xc5\xbeas. Kirpimu sulyginamas audinio pavir\xc5\xa1iaus p\xc5\xabkas ar pa\xc5\xa1alinami audinio i\xc5\xa1vaizd\xc4\x85 gadinantys pluo\xc5\xa1teliai, mazgeliai ar si\xc5\xablai. Kalandravimu audiniai lyginami, \xc4\xafspaud\xc5\xbeiamas ra\xc5\xa1tas; jie tampa blizg\xc5\xabs ar matiniai, standesni ar mink\xc5\xa1tesni. Audinys leid\xc5\xbeiamas tarp besisukan\xc4\x8di\xc5\xb3 velen\xc5\xb3 (kalandr\xc5\xb3). Presavimu ir lyginimu i\xc5\xa1lyginami ir sutankinami vilnoniai audiniai. Garinimu audiniai i\xc5\xa1lyginami, pa\xc5\xa1alinamas blizgesys. Po garinimo jie \xc4\xafgauna pastovius matmenis. Da\xc5\xbenai audiniai apdorojami tolydiniu b\xc5\xabdu\xc2\xa0\xe2\x80\x93 audinio juosta nuosekliai leid\xc5\xbeiama per kelet\xc4\x85 ma\xc5\xa1in\xc5\xb3, atliekan\xc4\x8di\xc5\xb3 tam tikras apdailos operacijas.'